b'\n_START_ARTICLE_\nLangerhansov oto\xc4\x8dek\n_START_PARAGRAPH_\nLangerhansovi ali pankreasni oto\xc4\x8dki so skupki celic v trebu\xc5\xa1ni slinavki, ki jih sestavljajo endokrine celice ter predstavljajo 1\xe2\x80\x932\xc2\xa0% celotne mase organa. Langerhansove oto\xc4\x8dke obdajajo eksokrini predeli trebu\xc5\xa1ne slinavke. Leta 1869 jih je odkril nem\xc5\xa1ki patolog Paul Langerhans, po katerem so jih kasneje poimenovali. V zdravi trebu\xc5\xa1ni slinavki pri odraslem \xc4\x8dloveku je okoli milijon Langerhansovih oto\xc4\x8dkov. Porazdeljeni so po vsem organu in skupaj tehtajo okoli 1\xe2\x80\x931,5 grama._NEWLINE_Langerhansovi oto\xc4\x8dki so dobro prekrvljeni. V njih so na gosto premre\xc5\xbeene kapilare s specializirano strukturo \xe2\x80\x93 v stenah so prostor\xc4\x8dki (fenestrirane kapilare), kar omogo\xc4\x8da, da so celice Langerhansovih oto\xc4\x8dkov v neposrednem stiku s krvjo in lahko v hipu odreagirajo (na primer pri porastu sladkorja v krvi se takoj sprosti iz Langerhansovih oto\xc4\x8dkov insulin).\n_START_SECTION_\nPresaditev\n_START_PARAGRAPH_\nPri sladkorni bolezni tipa I so celice Langerhansovih oto\xc4\x8dkov uni\xc4\x8dene, zato je eden od na\xc4\x8dinov zdravljenja presaditev Langerhansovih oto\xc4\x8dkov. Za prepre\xc4\x8devanje zavrnitve presajenega tkiva je bolniku treba dajati imunosupresive.'